b'\n_START_ARTICLE_\nDressed to Kill\n_START_SECTION_\nKappalemateriaalin kirjoittaminen ja \xc3\xa4\xc3\xa4nitt\xc3\xa4minen\n_START_PARAGRAPH_\n\xc2\xbbOlimme kovasti huolissamme siit\xc3\xa4, ett\xc3\xa4 Dressed to Kill oli niin lyhyt. Kelasimme, ettei levylle tullut tarpeeksi kappaleita. Albumin syntyhistoria on aika mielenkiintoinen; olimme juuri keikalla Los Angelesin liepeill\xc3\xa4 Santa Monican Civic Auditoriumissa, kun Neil Bogart k\xc3\xa4veli backstagelle ja ilmoitti: "Teid\xc3\xa4n pit\xc3\xa4\xc3\xa4 menn\xc3\xa4 takaisin New Yorkiin ja tehd\xc3\xa4 levy. Me tarvitaan uusi albumi." Biisej\xc3\xa4 ei oikein ollut. Alkuaikojen levyt tulivat ulos puolen vuoden v\xc3\xa4lein, ja olimme edelleen Hotter Than Hellin kiertueella. Keikkailimme Jo Jo Gunnen kanssa, emmek\xc3\xa4 tosiaan olleet valmiita tekem\xc3\xa4\xc3\xa4n uutta levy\xc3\xa4. Seuraavana p\xc3\xa4iv\xc3\xa4n\xc3\xa4 istuimme kuitenkin koneessa matkalla New Yorkiin, miss\xc3\xa4 sitten v\xc3\xa4s\xc3\xa4simme suurimman osan levyn kappaleista kiireesti studiossa.\xc2\xbb _NEWLINE_(Paul Stanley)_NEWLINE_Kissin laulaja ja rytmikitaristi Paul Stanley kirjoitti albumille nelj\xc3\xa4 kappaletta, basisti-laulaja Gene Simmons kaksi ja soolokitaristi Ace Frehley yhden. Stanley ja Simmons kirjoittivat yhteisty\xc3\xb6ss\xc3\xa4 yhden kappaleen kuten my\xc3\xb6s Frehley ja Stanley. Edell\xc3\xa4 mainittujen ohella albumille p\xc3\xa4\xc3\xa4tyi my\xc3\xb6s kappale "She", jonka Gene Simmons oli kirjoittanut entisen yhtyetoverinsa Stephen Coronelin kanssa soittaessaan edellisess\xc3\xa4 yhtyeess\xc3\xa4\xc3\xa4n Wicked Lester. My\xc3\xb6s Paul Stanleyn s\xc3\xa4velt\xc3\xa4m\xc3\xa4 "Love Her All I Can" oli per\xc3\xa4isin Wicked Lesterin ajalta. Ace Frehleyn oli tarkoitus laulaa s\xc3\xa4velt\xc3\xa4m\xc3\xa4ss\xc3\xa4\xc3\xa4n kappaleessa "Getaway", mutta h\xc3\xa4nen mukaansa "h\xc3\xa4n oli tuolloin viel\xc3\xa4 liian ujo joten kappaleen lauluvastuu siirrettiin rumpali Peter Crissille". "Getawayn" ohella Frehley s\xc3\xa4velsi my\xc3\xb6s Paul Stanleyn laulaman kappaleen "Rock Bottom" intron._NEWLINE_Albumin tuotti Casablanca Recordsin perustaja Neil Bogart, koska Casablancan taloudellinen tilanne ei antanut Kissin silloisen managerin, Bill Aucoinin, mukaan my\xc3\xb6ten oikean tuottaajan palkkaamiseksi. Albumi nauhoitettiin New Yorkissa Electric Lady-\xc3\xa4\xc3\xa4nitysstudion b-tiloissa, ja albumilla \xc3\xa4\xc3\xa4nitt\xc3\xa4j\xc3\xa4n\xc3\xa4 ty\xc3\xb6skennelleen Dave Wittmanin mukaan yht\xc3\xa4 kappaletta kohden k\xc3\xa4ytettiin vain "kaksi tai kolme ottoa ja albumin kaikkien kappaleiden pohjaosat nauhoitettiin studiossa liven\xc3\xa4 konserttitunnelman taltioimiseksi". Paul Stanley ja Ace Frehley k\xc3\xa4yttiv\xc3\xa4t albumin \xc3\xa4\xc3\xa4nityksiss\xc3\xa4 kitaroissaan Fenderin Champ-putkivahvistimia ja Gene Simmons Ampegin B-15-bassovahvistinta. Paul Stanleyn mukaan Ace Frehley oli rakentanut kitarakaappinsa pahvilaatikon sis\xc3\xa4\xc3\xa4n omalaatuisen \xc3\xa4\xc3\xa4nimaailman aikaansaamiseksi._NEWLINE_\xc2\xbbDressed to Kill raavittiin kasaan nopeasti aivan kuten kaksi ensimm\xc3\xa4ist\xc3\xa4 albumiakin. vaikka meid\xc3\xa4n piti s\xc3\xa4velt\xc3\xa4\xc3\xa4 valtaosa materiaalista \xc3\xa4\xc3\xa4nitysten aikana ja Neil [Bogart] ei ollut ihanteellinen tuottaja, \xc3\xa4\xc3\xa4nitysprosessi oli miellytt\xc3\xa4v\xc3\xa4mpi kuin Hotter Than Hellin sessiot. Neil suostui tulemaan New Yorkiin ja \xc3\xa4\xc3\xa4nitt\xc3\xa4m\xc3\xa4\xc3\xa4n levyn Electric Lady-studiolla, koska h\xc3\xa4n tiesi, ett\xc3\xa4 emme olleet viihtyneet Los Angelesissa jossa Hotter Than Hell oli nauhoitettu. \xc3\x84\xc3\xa4nitimme levyn suureksi iloksemme siis kotikulmillamme.\xc2\xbb _NEWLINE_(Ace Frehley)\n_START_SECTION_\nJulkaisu ja menestys\n_START_PARAGRAPH_\nDressed to Kill julkaistiin virallisesti 19. maaliskuuta 1975 vinyylilevyn\xc3\xa4 ja C-kasettina. Albumin uusintapainos julkaistiin vuonna 1985 ja ensimm\xc3\xa4inen CD-formaatin painos vuonna 1987. Albumi julkaistiin uudelleenmasteroituna painoksena CD-formaatissa vuonna 1997 osana Kissin The Remasters-julkaisusarjaa joka kattoi yhtyeen koko tuotannon vuosien 1974-1989 v\xc3\xa4lilt\xc3\xa4. Dressed to Killin sijoitus Yhdysvalloissa Billboard 200-listalla oli 32, ja Recording Industry Association of America my\xc3\xb6nsi yhtyeelle albumista kultalevyn vuoden 1977 helmikuussa albumin ylitetty\xc3\xa4 500,000 myydyn \xc3\xa4\xc3\xa4nitteen rajan._NEWLINE_Yhdysvalloissa albumilta julkaistiin kaksi single\xc3\xa4; "Rock and Roll All Nite" b-puolenaan "Getaway" ja "C\'mon and Love Me" niin ik\xc3\xa4\xc3\xa4n b-puolenaa "Getaway". "Rock and Roll All Nite" nousi Billboard Hot 100-listalla korkeimmillaan sijalle 57 kun taas "C\'mon and Love Me" ei saavuttanut listasijoituksia laisinkaan. Singlejulkaisujensa kehnosta menestyksest\xc3\xa4 huolimatta Dressed to Kill myi yll\xc3\xa4tt\xc3\xa4v\xc3\xa4n hyvin. "Rock and Roll All Niten" liveversio Kissin ensimm\xc3\xa4iselt\xc3\xa4 livealbumilta Alive! julkaistiin singlen\xc3\xa4 vuoden 1975 lokakuussa ja se nousi Billboard Hot 100-listan sijalle 12 ja oli Kissin uran ensimm\xc3\xa4inen Top 20-single. Se tehosti sek\xc3\xa4 Dressed to Killin ett\xc3\xa4 my\xc3\xb6s Alive!:n ja yhtyeen kahden ensimm\xc3\xa4isen studioalbumin myyntilukemia ja teki Kissist\xc3\xa4 1970-luvun suosituimman yhtyeen Yhdysvalloissa.'